b'\n_START_ARTICLE_\nLepakkotuoli\n_START_PARAGRAPH_\nLepakkotuoli on kevytrakenteinen nojatuoli, joka muodostuu osiin purettavissa olevasta putkirungosta ja sen varaan ripustetusta, nahasta tai markiisikankaasta ommellusta istuinvaatteesta. Tuolista tuli Suomessakin suosittu nuorten kotien ja vapaa-ajanasuntojen kevyt ja siirrelt\xc3\xa4v\xc3\xa4 kaluste 1950\xe2\x80\x931960-luvuilla.\n_START_SECTION_\nHistoriaa\n_START_PARAGRAPH_\nEnsimm\xc3\xa4isen lepakkotuolin toi markkinoille argentiinalainen Grupo Austral vuonna 1938, ja tuoli sai yhti\xc3\xb6kumppanien Antonio Bonet Castellana, Juan Kurchan ja Jorge Ferrari Hardoy sukunimien alkukirjainten mukaan nimen BKF-tuoli (esp. la silla BKF). Se oli moderni versio alun perin sotilasleirik\xc3\xa4ytt\xc3\xb6\xc3\xb6n 1870-luvulla tehdyst\xc3\xa4 kokoontaittuvasta Paragon-telttatuolista. 1900-luvun alussa siit\xc3\xa4 kehitettiin Libyan Tripolissa Italian siirtomaahallinnon tarpeisiin valmistettu Tripolina-tuoli, ja t\xc3\xa4st\xc3\xa4 edelleen kehitettiin BKF-tuoli er\xc3\xa4\xc3\xa4n Buenos Airesiin valmistuvan modernin asuinkerrostalon sisustuksen osaksi. Aiemmin muun muassa Le Corbusierin kanssa ty\xc3\xb6skennellyt suunnittelijakolmikko korvasi esikuvien puurungon ja metallinivelet ter\xc3\xa4sputkista taivutetuilla runko-osilla, joiden nelj\xc3\xa4 alataivetta toimivat tuolin jalkoina ja nelj\xc3\xa4 yl\xc3\xa4taivetta istuinvaatteen ripustuskulmina._NEWLINE_BKF-tuoli oli n\xc3\xa4ytteill\xc3\xa4 Salon de Artistas Decoradores -sisustusn\xc3\xa4yttelyss\xc3\xa4, josta sen keksi New Yorkin Modernin taiteen museon johtaja Edgar Kaufmann Jr. ja otti sen museon kokoelmiin. Tuoli valittiin my\xc3\xb6s Frank Lloyd Wrightin Kaufmannin perheelle piirt\xc3\xa4m\xc3\xa4\xc3\xa4n Fallingwater-taloon._NEWLINE_Suomalaisen Artekin silloinen yhteisty\xc3\xb6yritys Artek-Pascoe Inc. otti tuolin ensimm\xc3\xa4isen\xc3\xa4 tuotantoon Yhdysvalloissa 1941. Yritys joutui kuitenkin vararikkoon 1948, mink\xc3\xa4 j\xc3\xa4lkeen lepakkotuolia valmisti Knoll-huonekaluyritys vuoteen 1951 saakka, muttei onnistunut saamaan sille patenttia lukuisten j\xc3\xa4ljitelmien tultua markkinoille. Tuolityyppi sai kuitenkin yh\xc3\xa4 useampia muunnelmia valmistajia eri maissa, ja siit\xc3\xa4 tuli nuorekkaan ja modernin sisustustyylin t\xc3\xa4rke\xc3\xa4 tunnusmerkki 1950\xe2\x80\x931960-luvuilla. Knoll-museon intendentti Albert Pfeiffer pit\xc3\xa4\xc3\xa4 lepakkotuolia 1900-luvun menestyneimp\xc3\xa4n\xc3\xa4 tuolimallina._NEWLINE_Vuonna 2013 B\xc3\xa1rbara Gim\xc3\xa9nez Weinbaum kehitti BKF-suunnittelijatrion alkuper\xc3\xa4isen luonnoksen pohjalta kahdenistuttavan Butterfly Twin Chairin.'